Illum il-Kummissjoni Ewropea qed tniedi l-Wegħda ġdida tagħha fir-rigward tal-Konsum Ekoloġiku, l-ewwel inizjattiva li qed titwettaq fl-ambitu tal-Aġenda Ġdida tal-Konsumatur. Il-Wegħda ta' Konsum Ekoloġiku hija parti mill-Patt Klimatiku Ewropew li hija inizjattiva madwar l-UE li tistieden lin-nies, lill-komunitajiet u lill-organizzazzjonijiet jipparteċipaw fl-azzjoni klimatika u biex jibnu Ewropa aktar ekoloġika. Bis-saħħa tal-firem tagħhom il-kumpaniji jaċċelleraw il-kontribut tagħhom għal tranżizzjoni ekoloġika. Il-wegħdiet ġew żviluppati bi sforz konġunt bejn il-Kummissjoni u l-kumpaniji. L-għan tagħhom huwa li jaċċelleraw il-kontribut tan-negozji għal irkupru ekonomiku sostenibbli u li jrawmu l-fiduċja tal-konsumaturi fil-prestazzjoni ambjentali tal-kumpaniji u tal-prodotti. Colruyt Group, Decathlon, LEGO Group, L'Oréal u Renewd huma l-ewwel impriżi pijunieri li qed jipparteċipaw f'dan il-proġett pilota. Il-funzjonament tal-Wegħdiet ta' Konsum Ekoloġiku se jiġu evalwati bħal daż-żmien sena, qabel ma jittieħdu l-passi li jmiss. Il-Kummissarju għall-Ġustizzja, Didier Reynders, qal: “L-għan tagħna meta ppubblikajna l-Aġenda l-Ġdida tal-Konsumatur fil-ħarifa li għaddiet kien li l-konsumaturi jkunu jistgħu jagħmlu għażliet ekoloġiċi. Biex jagħmlu għażliet infurmati l-konsumaturi għandhom bżonn aktar trasparenza dwar l-impronta tal-karbonju u s-sostenibbiltà tal-prodotti. L-inizjattiva tal-lum tittratta dan kollu. Għaldaqstant nilqa' bi pjaċir lill-ħames kumpaniji li ssieħbu fil-Wegħda Ekoloġika u nifirħilhom għall-impenn tagħhom li jmorru lil hinn minn dak li huwa meħtieġ mil-liġi. Ninsab ħerqan li naħdem ma' ħafna aktar kumpaniji biex b'hekk inkunu nistgħu nkomplu nsaħħu l-konsum sostenibbli fl-UE”. Il-Wegħda ta' Konsum Ekoloġiku hija mibnija fuq sett ta' ħames wegħdiet ewlenin. Biex jissieħbu, il-kumpaniji jimpenjaw ruħhom favur azzjonijiet ambizzjużi biex itejbu l-impatt ambjentali u li jgħinu lill-konsumaturi jagħmlu xirjiet aktar sostenibbli. Iridu jieħdu miżuri konkreti f'tal-anqas tliet oqsma mill-ħames oqsma tal-wegħdiet u jeħtiġilhom jagħtu prova tal-progress li jagħmlu permezz ta' data li mbagħad trid tiġi ppubblikata. Kull kumpanija li tagħmel il-wegħda se taħdem mal-Kummissjoni fi trasparenza sħiħa biex jiġi żgurat li l-progress ikun affidabbli u verifikabbli. Il-ħames oqsma ewlenin tal-wegħdiet huma dawn li ġejjin: L-inizjattiva tal-Wegħda ta' Konsum Ekoloġiku tiffoka fuq prodotti mhux tal-ikel u hija kumplimentari għall-Kodiċi ta' Kondotta li se jitnieda għada, is-26 ta' Jannar, bħala parti mill-istrateġija Mill-Għalqa sal-Platt. Il-Kodiċi ta' Kondotta se jlaqqa' flimkien lill-partijiet mis-sistema tal-ikel biex jimpenjaw ruħhom favur prattiki kummerċjali u ta' kummerċjalizzazzjoni responsabbli. Il-Passi li Jmiss Kwalunkwe kumpanija mis-setturi mhux alimentari kif ukoll kumpaniji mis-settur tal-bejgħ bl-imnut, li jbigħu prodotti tal-ikel u prodotti mhux tal-ikel, li jkunu jridu jagħmlu parti mill-Wegħda Ekoloġika jistgħu jikkuntattjaw lill-Kummissjoni Ewropea qabel l-aħħar ta' Marzu 2021. Din il-fażi pilota tal-bidu tal-Wegħda ta' Konsum Ekoloġiku se titlesta sa Jannar 2022. Qabel ma jittieħdu l-passi li jmiss, se ssir evalwazjoni tal-funzjonament tal-inizjattiva f'konsultazzjoni mal-kumpaniji li jipparteċipaw fiha, mal-organizzazzjonijiet tal-konsumatur rilevanti u ma' partijiet ikkonċernati oħra. Sfond It-tranżizzjoni ekoloġika hija waħda mill-prijoritajiet ewlenin tal-Aġenda Ġdida tal-Konsumatur bil-għan li jiġi żgurat li l-konsumaturi jkunu jistgħu jaċċessaw prodotti sostenibbli fis-suq tal-UE u li l-konsumaturi jkollhom informazzjoni aħjar biex jagħmlu għażliet informati. B'kunsiderazzjoni tar-rwol ewlieni tal-industrija u tal-operaturi kummerċjali upstream, huwa essenzjali li l-proposti leġiżlattivi jiġu kkumplimentati b'inizjattivi volontarji u mhux regolatorji indirizzati lill-pijunieri fl-industrija li jkunu ħerqana li jappoġġaw it-tranżizzjoni ekoloġika. Il-Wegħda Ekoloġika hija waħda mill-inizjattivi mhux regolatorji tal-Aġenda Ġdida tal-Konsumatur. Il-Wegħda ta' Konsum Ekoloġiku hija waħda mid-diversi inizjattivi tal-Kummissjoni biex il-konsumaturi jingħataw il-possibbiltà li jagħmlu għażliet aktar sostenibbli. Inizjattiva oħra hija l-proposta leġiżlattiva dwar l-iġġustifikar tal-asserzjonijiet ekoloġiċi li se tiġi adottata mill-Kummissjoni aktar tard fl-2021. Din l-inizjattiva se teħtieġ li l-kumpaniji jipprovdu provi ta' sostenn għall-affermazzjonijiet li jagħmlu rigward l-impronta ambjentali tal-prodotti u tas-servizzi tagħhom billi jużaw metodi standard biex jikkwantifikawhom. L-għan hu li l-affermazzjonijiet isiru affidabbli, komparabbli u verifikabbli fl-UE kollha, biex b'hekk jiġi evitat il-“greenwashing” (jiġifieri meta kumpaniji jagħtu impressjoni qarrieqa dwar l-impatt ambjentali tagħhom). Dan għandu jgħin lix-xerrejja kummerċjali u lill-investituri jieħdu deċiżjonijiet aktar sostenibbli, filwaqt li jżid il-fiduċja tal-konsumatur fit-tikketti u fl-informazzjoni ekoloġiċi. Il-Patt Klimatiku Ewropew, li ġie adottat fid-9 ta' Diċembru 2020, għandu l-għan li jifrex informazzjoni xjentifika soda dwar l-azzjoni klimatika u li jagħti pariri prattiċi għall-għażliet li nagħmlu kuljum f'ħajjitna. Se jappoġġa lill-inizjattivi lokali u jinkoraġġixxi l-wegħdiet ta' azzjoni klimatika minn naħa ta' individwi jew kollettivi, filwaqt li jgħin biex jiġu mobilizzati l-appoġġ u l-parteċipazzjoni. Għal Aktar Informazzjoni Il-Wegħda ta' Konsum Ekoloġiku Il-wegħda ta' Konsum Ekoloġiku ta' Colruyt Group Il-wegħda ta' Konsum Ekoloġiku ta' Decathlon Il-wegħda ta' Konsum Ekoloġiku ta' Lego Group Il-wegħda ta' Konsum Ekoloġiku ta' L'Oréal Il-wegħda ta' Konsum Ekoloġiku ta' Renewd Avveniment: It-tnedija tal-fażi pilota tal-inizjattiva tal-wegħda ekoloġika L-Aġenda Ġdida għall-Konsumaturi: insaħħu r-reżiljenza tal-konsumaturi għal irkupru sostenibbli L-Istrateġija tal-Konsumaturi L-Istrateġija mill-Għalqa sal-Platt Kuntatt tad-DĠ Ġustizzja u Konsumaturi